### NN 151/2024 (23.12.2024.), Pravilnik o izmjenama i dopunama Pravilnika o polaganju državnog ispita

MINISTARSTVO PRAVOSUĐA, UPRAVE I DIGITALNE TRANSFORMACIJE

2488

Na temelju članka 101. stavka 3. Zakona o državnim službenicima (»Narodne novine«, br. 155/23. i 85/24.), ministar pravosuđa, uprave i digitalne transformacije donosi

PRAVILNIK

O IZMJENAMA I DOPUNAMA PRAVILNIKA O POLAGANJU DRŽAVNOG ISPITA

Članak 1.

U Pravilniku o polaganju državnog ispita (»Narodne novine«, br. 45/24. i 64/24.) u članku 2. stavku 1. točki 7. iza riječi: »u ADI sustav« dodaju se riječi: »i prijavljivanje kandidata na e-učenje«.

Članak 2.

U članku 3. iza stavka 2. dodaje se stavak 3. koji glasi:

»Tijelo državne uprave nadležno za službeničke odnose nadležno je za razvoj ADI sustava i sustava za e-učenje te je dužno osigurati uslugu održavanja sustava.«.

Članak 3.

Članak 9. mijenja se i glasi:

»Čelnik tijela državne uprave nadležnog za službeničke odnose odlukom imenuje članove stručnih radnih skupina (u daljnjem tekstu: član) za razvoj ispitnih materijala za državni ispit, za predmete ispitivanja.

Odlukom iz stavka 1. ovog članka imenuje se voditelj stručne radne skupine iz reda članova stručne radne skupine za određeni predmet ispitivanja.

Čelnik tijela državne uprave nadležnog za službeničke odnose za svaki predmet ispitivanja na državnom ispitu imenuje stručnog recenzenta ispitnih materijala te imenuje lektora ispitnih materijala za predmete ispitivanja odlukom iz stavka 1. ovog članka.

Člana, voditelja, stručnog recenzenta i lektora čelnik tijela državne uprave nadležnog za službeničke odnose imenuje na temelju javnog poziva za iskazivanje interesa za razvoj ispitnih materijala za državni ispit.

Javni poziv za iskazivanje interesa za razvoj ispitnih materijala za državni ispit objavljuje se na mrežnim stranicama tijela državne uprave nadležnog za službeničke odnose.

Popis imenovanih članova, stručnih recenzenata i lektora objavljuje se na mrežnoj stranici tijela državne uprave nadležnog za službeničke odnose.«.

Članak 4.

Iza članka 9. dodaje se članak 9.a koji glasi:

»Članak 9.a

Član radi na izradi i doradi ispitnih materijala, Ispitnog kataloga za državni ispit i na pripremi materijala za kandidate za pripremu polaganja Ispita.

Voditelj stručne radne skupine odgovoran je za organizaciju rada stručne radne skupine.

Stručni recenzent provodi stručnu recenziju ispitnih materijala za određeni predmet ispitivanja, a lektor provodi lekturu ispitnih materijala za predmete ispitivanja.

Član, stručni recenzent i lektor imaju pravo pristupa za rad u ADI sustavu, u dijelu koji se odnosi na razvoj ispitnih materijala, kada im je to odobreno prema članku 13. stavak 2. ovog Pravilnika.

Član ima pravo pristupa sustavu za e-učenje, u dijelu koji se odnosi na program pripreme kandidata za polaganje Ispita, kada mu je to odobreno prema članku 13. stavak 2. ovog Pravilnika.

Ustrojstvena jedinica tijela državne uprave nadležnog za službeničke odnose u čijoj je nadležnosti razvoj Ispita, koordinira razvoj ispitnih materijala i materijala za pripreme kandidata za polaganje Ispita te obavlja metodološku recenziju ispitnih materijala.«.

Članak 5.

Članak 10. mijenja se i glasi:

»Član se imenuje iz reda službenika i drugih osoba koje imaju najmanje razinu obrazovanja 7.1.sv ili 7.1.st HKO-a u skladu s posebnim zakonom, odgovarajuću struku u odnosu na područje ispitivanja, najmanje sedam godina radnog iskustva ostvarenog u navedenoj razini obrazovanja i struci i istaknute rezultate u radu u području za koje se provodi ispitivanje.

Stručni recenzent se imenuje iz reda nastavnika odnosno znanstvenika na radnom mjestu docenta, izvanrednog profesora, redovitog profesora ili redovitog profesora u trajnom izboru, znanstvenog savjetnika u trajnom izboru, znanstvenog savjetnika, višeg znanstvenog suradnika i znanstvenog suradnika, u području društvenih znanosti, polje pravo ili polje interdisciplinarne društvene znanosti, grane javna uprava.

Iznimno od stavka 2. ovoga članka, stručni recenzent za predmet Osnove Europske unije imenuje se iz reda nastavnika odnosno znanstvenika na radnom mjestu docenta, izvanrednog profesora, redovitog profesora ili redovitog profesora u trajnom izboru, znanstvenog savjetnika u trajnom izboru, znanstvenog savjetnika, višeg znanstvenog suradnika i znanstvenog suradnika, u području društvenih znanosti, polje pravo ili polje interdisciplinarne društvene znanosti, grane javna uprava, ili grane europski studiji.

Lektor se imenuje iz reda službenika i drugih osoba koje imaju najmanje razinu obrazovanja 7.1.sv ili 7.1.st HKO-a u području humanističkih znanosti, polje filologija, grana kroatistika, te najmanje tri godine radnog iskustva ostvarenog u navedenoj razini obrazovanja i struci.

Stručni recenzent, lektor i član koji nije službenik ne može biti osoba kod koje postoje zakonske zapreke za prijam u državnu službu prema odredbama zakona kojim se uređuje radnopravni status državnih službenika.«.

Članak 6.

Naslov iznad članka 12. mijenja se i glasi: »ADI sustav i sustav za e-učenje«.

U članku 12. stavku 1. iza riječi: »ADI sustavom« dodaju se riječi: »i sustavom za e-učenje,«.

Članak 7.

Članak 13. mijenja se i glasi:

»Pravo pristupa ADI sustavu i sustavu za e-učenje u odnosu na pravo unosa, promjena i brisanja podataka, kao i pravo pristupa podacima radi izrade i kreiranja izvješća imaju službenici ustrojstvene jedinice tijela državne uprave nadležnog za službeničke odnose u čijoj je nadležnosti organizacija, provedba i razvoj Ispita.

Pravo pristupa i rada u ADI sustavu i sustavu za e-učenje imaju osobe ovlaštene za rad u sustavima, prema članku 9.a stavku 4. i 5. te članku 14. stavku 1. ovog Pravilnika, sukladno odobrenju od strane ustrojstvene jedinice tijela državne uprave nadležnog za službeničke odnose u čijoj je nadležnosti organizacija, provedba i razvoj Ispita.

Članak 8.

U članku 14. stavku 1. iza riječi: »u ADI sustavu« dodaju se riječi: »i sustavu za e-učenje,«.

Članak 9.

Članak 20. mijenja se i glasi:

»Za prijavljene kandidate se pridružuju u ADI sustav sljedeći dokazi u PDF formatu:

• rješenje o rasporedu na radno mjesto po izvršnosti rješenja o prijmu u službu kojim je utvrđena obveza i rok polaganja Ispita propisane razine ili rješenje o rasporedu, premještaju ili napredovanju na drugo radno mjesto za koje je utvrđena obveza i rok polaganja Ispita II. razine odnosno ugovor o radu za službene osobe koje obavljaju povjerene poslove državne uprave u pravnoj osobi s javnim ovlastima kojim je ugovorena obveza i rok polaganja Ispita propisane razine sukladno propisima za državne službenike,

• svjedodžba ili diploma o završenom školovanju kojom se dokazuje da kandidat ima potrebnu razinu kvalifikacije za polaganje Ispita propisane razine koji je uvjet za radno mjesto na koje je raspoređen,

• izvadak iz pravilnika o unutarnjem redu, za radno mjesto na koje je kandidat raspoređen kojim je utvrđen posebni uvjet za raspored položen Ispit propisane razine, odnosno izvadak iz pravilnika o unutarnjem redu pravne osobe s javnim ovlastima za radno mjesto na koje je kandidat raspoređen, s opisom povjerenih poslova državne uprave sukladno posebnom propisu i utvrđenim posebnim uvjetom položenim Ispitom propisane razine,

• potvrda o podacima unesenim u matičnu evidenciju Hrvatskog zavoda za mirovinsko osiguranje kojom se dokazuje početak i ostvareni staž osiguranja, s razinom obrazovanja za radno mjesto na koje je kandidat raspoređen u javnopravnom tijelu koje podnosi prijavu za kandidata,

• dokaz o promjeni osobnog imena, ako je ono mijenjano u odnosu na predočene isprave.«.

Članak 10.

Naslov iznad članka 25. mijenja se i glasi: »Ponavljanje Ispita i popravni Ispit«.

Članak 25. mijenja se i glasi:

»Kandidat može pristupiti polaganju cijelog Ispita najviše tri puta za svaku razinu.

Kandidat koji u prvom i drugom polaganju cijelog Ispita ne položi dva ili više predmeta ispitivanja, ponavlja cijeli Ispit.

Kandidat koji u polaganju cijelog Ispita ne položi jedan predmet ispitivanja, ima pravo jedanput pristupiti popravnom Ispitu iz tog predmeta.

Kandidat koji ne položi popravni Ispit, ponavlja cijeli Ispit.

Kandidat koji u trećem polaganju Ispita ne položi cijeli Ispit odnosno ne položi popravni ispit nakon trećeg polaganja cijelog Ispita gubi pravo polaganja Ispita.

Smatrat će se da nije položio Ispit kandidat koji bez opravdanog razloga ne pristupi polaganju Ispita odnosno popravnom Ispitu iz stavaka 1. – 5. ovoga članka.

U slučaju iz stavaka 2., 3. i 4. ovog članka kandidat će biti pozvan na ponovno polaganje Ispita, najkasnije do utvrđenog roka u kojem je dužan položiti Ispit.«.

Članak 11.

Članak 26. mijenja se i glasi:

»Odluku o naknadi za polaganje cijelog Ispita i popravnog Ispita donosi čelnik tijela državne uprave nadležnog za službeničke odnose.

Odluka iz stavka 1. ovog članka se objavljuje na mrežnim stranicama tijela državne uprave nadležnog za službeničke odnose.

Troškove prvog polaganja Ispita i popravnog Ispita u prvom polaganju Ispita snosi javnopravno tijelo koje kandidata upućuje na polaganje Ispita.

Troškove drugog i trećeg polaganja Ispita i popravnog Ispita u drugom i trećem polaganju Ispita snosi kandidat.

Ako je polaganje Ispita odnosno popravnog Ispita odgođeno ili je prekinuto iz opravdanog razloga uplaćeni iznos troškova polaganja Ispita priznaje se za naknadno polaganje Ispita.

Ispitni koordinator je dužan dokaz o uplati troškova Ispita odnosno popravnog Ispita priložiti u ADI sustav najkasnije dan prije održavanja polaganja Ispita.«.

Članak 12.

U članku 27. stavku 2. broj: »30« mijenja se u broj: »45«.

Članak 13.

U članku 29. stavku 1. podstavku 3. riječi: »čitati upute za provedbu ispita te« brišu se.

Članak 14.

Članak 31. mijenja se i glasi:

»Kandidati koji polažu Ispit moraju se prijaviti za pristup polaganju Ispita pred ispitnom prostorijom najkasnije 30 minuta prije početka Ispita.

Ako kandidat koji polaže cijeli Ispit zakasni na početak Ispita manje od 30 minuta zbog opravdanih razloga (zdravstveni problemi, okolnosti u prometu i drugi izvanredni događaji), može pristupiti polaganju Ispita, no vrijeme polaganja mu se ne produžuje.

Ako kandidat koji polaže popravni Ispit zakasni na početak Ispita manje od 10 minuta zbog opravdanih razloga (zdravstveni problemi, okolnosti u prometu i drugi izvanredni događaji), može pristupiti polaganju Ispita, no vrijeme polaganja mu se ne produžuje.

Kandidat na Ispitu mora imati osobnu iskaznicu ili neki drugi važeći identifikacijski dokument s fotografijom i OIB-om, kojim dokazuje svoj identitet.

Kandidat tijekom Ispita ne smije koristiti niti imati u blizini mjesta na kojem piše Ispit mobilni telefon, druge elektroničke audio i video uređaje niti pisane materijale.

Mobilni telefon i drugi elektronički audio i video uređaji te ostali materijali za vrijeme pisanja Ispita smiju se nalaziti samo na mjestu koje je za to predviđeno.«.

Članak 15.

U članku 36. iza stavka 5. dodaju se novi stavci 6. i 7. koji glase:

»Popravni ispit se smatra položenim ako je kandidat točno odgovorio na najmanje 50 % zadataka iz predmeta popravnog Ispita.

Ispit se smatra položenim ako je kandidat položio popravni ispit.«.

Članak 16.

Članak 37. stavak 2. mijenja se i glasi:

»Na zahtjev kandidata, voditelj ispitivanja omogućuje kandidatu uvid u njegov Ispit, neposredno nakon završetka ispitivanja odnosno završetka polaganja Ispita svih kandidata na terminu polaganja Ispita.«.

Članak 17.

Članak 42. mijenja se i glasi:

»Očevidnik o ispitima sadrži podatke o:

1. rednom/identifikacijskom broju pod kojim se kandidat vodi u očevidniku

2. kandidatima (ime i prezime, OIB, dan, mjesec, godina, mjesto i država rođenja, spol, potrebna razina obrazovanja, radno mjesto)

3. klasifikacijskoj oznaci

4. datumima prijave i odgode Ispita

5. mjestu polaganja Ispita (središnji ili regionalni ispitni centar)

6. nazivu javnopravnog tijela u kojem kandidat radi i mjestu u kojem se nalazi radno mjesto

7. razini Ispita (I. ili II. razina)

8. rednom broju polaganja Ispita

9. terminu ispita (Ispit ili popravni ispit), datumu polaganja Ispita (1., 2. i 3. polaganju cijelog ispita) te popravnog ispita u 1., 2. i 3. polaganju Ispita

10. ostvarenim rezultatima (broj bodova i postotak) na svakome predmetu ispitivanja, za svako polaganje Ispita te ostvarenim rezultatima (broj bodova i postotak) za svaki popravni Ispit iz predmeta ispitivanja

11. ostvarenoj ocjeni na Ispitu (položen/nije položen), za svako polaganje Ispita, upućivanju na popravni Ispit te ocjeni popravnog Ispita (položen/nije položen)

12. izdanom uvjerenju o položenom Ispitu (brojčana oznaka, datum izdavanja)

13. službenoj osobi tijela državne uprave nadležnog za službeničke odnose

14. ispitnom koordinatoru u javnopravnom tijelu u kojem kandidat radi (ime i prezime, telefon, adresa e-pošte)

15. voditelju i administratoru ispitivanja u ispitnom centru (ime i prezime)

16. bilješkama o kandidatu i posebnostima vezanim uz polaganje Ispita

17. primjedbama kandidata na provedbu Ispita ili na bodovanje zadatka«.

Članak 18.

U članku 44. stavku 5. broj: »sedam« mijenja se u broj: »15«.

Prijelazne i završne odredbe

Članak 19.

Čelnik tijela državne uprave nadležnog za službeničke odnose donijet će odluku iz članka 3. i članka 11. ovog Pravilnika najkasnije u roku od 30 dana od dana stupanja na snagu ovoga Pravilnika.

Članak 20.

Započeti postupci povodom prijave za polaganje Ispita, kojima se odobrava polaganje Ispita te postupci polaganja Ispita koji nisu dovršeni do stupanja na snagu ovog Pravilnika, dovršit će se u skladu s odredbama Pravilnika o polaganju državnog ispita (»Narodne novine« broj 45/24. i 64/24.) koji je bio na snazi u vrijeme pokretanja postupka.

Članak 21.

Ovaj Pravilnik objavit će se u »Narodnim novinama«, a stupa na snagu 1. siječnja 2025. godine.

Klasa: 011-02/24-01/76
 Urbroj: 514-08-01-03/01-24-04
 Zagreb, 19. prosinca 2024.

Ministar
 Damir Habijan, v. r.